《辰阳馆》
宋代·冯山

辰阳号难理，五溪地相跨。边臣重绥抚，蛮獠愈骄诈。

封陲苦侵暴，文书困讥骂。谁为太守乐，一笑不得暇。

张公抗辰旆，烽障几欲罢。偃息有馀地，登临无一舍。

乃兴辰阳馆，城东两山胯。泉声落溪谷，湖光照亭榭。

花木亲种植，朋僚日追迓。投壶征虏祭，围棋太傅谢。

高风邈难继，维公并驱驾。有客尝一至，席参邹枚亚。

览物言思阔，醒魂耳目乍。欲记传之久，恨无文章价。

愿公贲泉石，游宴日来藉。新诗上碑刻，佳景若图画。

旦暮趣召还，归为中州诧。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。